ଲକ୍ଷ ବଡ, ଖର୍ଚ୍ଚ କୋଟିରେଃ କିନ୍ତୁ ନିମ୍ନମାନର ସାମଗ୍ରୀରେ ତିଆରି ହେଉଛି ଏକଲବ୍ୟ ଆଦର୍ଶ ବିଦ୍ୟାଳୟ, କେବେ ଭାଙ୍ଗିବ ବାବୁ ନିଦ ? - Prameya News7\nଲକ୍ଷ ବଡ, ଖର୍ଚ୍ଚ କୋଟିରେଃ କିନ୍ତୁ ନିମ୍ନମାନର ସାମଗ୍ରୀରେ ତିଆରି ହେଉଛି ଏକଲବ୍ୟ ଆଦର୍ଶ ବିଦ୍ୟାଳୟ, କେବେ ଭାଙ୍ଗିବ ବାବୁ ନିଦ ?\nରାଇରଙ୍ଗପୁର ୧୨/୧୧ଃ ରାଇରଙ୍ଗପୁର ଉପାନ୍ତ ଅଞ୍ଚଳରେ ଏକଲବ୍ୟ ଆଦର୍ଶ ବିଦ୍ୟାଳୟରେ ବ୍ୟାପକ ଅନିୟମିତତା ଅଭିଯୋଗ । ଆଦିବାସୀ ପିଲାଙ୍କୁ ଉଚ୍ଚ ତଥା ବୃତ୍ତିଗତ ଶିକ୍ଷା ଦାନ କରି ବିଭିନ୍ନ ସେକ୍ଟରରେ ରୋଜଗାରକ୍ଷମ କରାଇବା ଉଦ୍ଦେଶ୍ୟରେ କେନ୍ଦ୍ର ସରକାର ସୃଷ୍ଟି କରିଛନ୍ତି ଏକଲବ୍ୟ ଆଦର୍ଶ ଆବାସିକ ବିଦ୍ୟାଳୟ । ହେଲେ ସଠିକ ରୂପେ କାର୍ଯ୍ୟକାରୀ ହେଉନଥିବା ଅଭିଯୋଗ ହେଉଛି ।\nଏକଲବ୍ୟ ଆବାସିକ ବିଦ୍ୟାଳୟ ନିର୍ମାଣ ପାଇଁ କୋଟି କୋଟି ଟଙ୍କା ଖର୍ଚ୍ଚ କରୁଛନ୍ତି କିନ୍ତୁ ନିର୍ମାଣ ନାଁ କାର୍ଯ୍ୟର ତଦାରଖ ହେଉଛି ନା ବ୍ୟବହୃତ ହେଉଥିବା ସାମଗ୍ରୀର ଯାଞ୍ଚ ହେଉଛି । ଏପରି ଘଟଣା ଦେଖିବାକୁ ମିଳିଛି ମୟୁରଭଞ୍ଜ ଜିଲ୍ଲା ରାଇରଙ୍ଗପୁର ବ୍ଲକ ଅନ୍ତର୍ଗତ ଶୁଣ୍ଢଲ ଗ୍ରାମରେ । ଗତମାସରେ କେନ୍ଦ୍ରମନ୍ତ୍ରୀ ବିଶେଶ୍ୱର ଟୁଡୁ ଏକଲବ୍ୟ ବିଦ୍ୟାଳୟର ଭିତ୍ତିପ୍ରସ୍ତର ସ୍ଥାପନ କରିଥିଲେ ।\nନିର୍ମାଣ କାର୍ଯ୍ୟ ଜୋରସୋରରେ ଚାଲିଥିଲା ବେଳେ ଅନେକ ଅନିୟମିତତା ଦେଖିବାକୁ ମିଳିଛି । ବିନା ସୂଚନା ଫଳକରେ ନିର୍ମାଣ କାର୍ଯ୍ୟ ଚାଲିଥିବା ବେଳେ ଚିପ୍ପସ ଢଳେଇ କାର୍ଯ୍ୟ ନିମ୍ନମାନର । ଅତି ନିମ୍ନମାନର ମେଟାଲ ମିଶାଇ ଢ଼ଳେଇ କାର୍ଯ୍ୟ ବି କରାଯାଉଛି । ଯେତେବେଳେ କି ଚିପ୍ପସ କଂକ୍ରିଟରେ ମେଟାଲ ମିଶାଇ ଢଳାଇ କରିବା ସମ୍ପୂର୍ଣ ରୂପରେ ବେଆଇନ ଅଟେ । ବାଲି କଥା ନ କହିବା ଭଲ। ଗୋରୁ ମହିଷା ପାହାଡ଼ ରୁ ଆସୁଥିବା ନାଳ, ସ୍ଥାନୀୟ ଛୋଟଛୋଟ ନଦୀରୁ ସଂଗ୍ରହ କରାଯାଇଥିବା ପଥର ଓ ପଙ୍କ ମିଶା ବାଲି ବ୍ୟବହାର କରାଯାଉଛି ।\nନିର୍ମାଣଧିନ ପାଚେରୀରେ ୱାଟର କେଆରିଂ କରାଯାଉନାହିଁ । ନିର୍ମାଣ ସ୍ଥାନରେ କୌଣସି ସରକାରୀ ଅଧିକାରୀ ରହୁନଥିଲା ବେଳେ ଠିକାଦାର ଦୁଇ ତିନି ଜଣ ପିଲା ନିମ୍ନମାନର ସାମଗ୍ରୀରେ ବେଧଡକ ନିର୍ମାଣ କାର୍ଯ୍ୟ ଚଳାଇଛନ୍ତି । ଚିପ୍ପସ କଂକ୍ରିଟରେ ପଚା ମେଟାଲ ମିଶାଇବା ଓ ଓଭର ସାଇଜ ଚିପ୍ପସ ରେ ଢ଼ଳେଇ କାହିଁକି କରାଯାଉଛି ପ୍ରଶ୍ନ ରେ କାମ ଦେଖୁଥିବା କର୍ମଚାରୀ ଭୁଲ ହୋଇଯାଇଛି ଆଉ ସେପରି ଭୁଲ ହବ ନାହିଁ କହି ନେହୁରା ହୋଇଥିଲା ।\nତେବେ ପ୍ରଶ୍ନ ଉଠୁଛି କୋଟି କୋଟି ଟଙ୍କାର ଆବାସିକ ବିଦ୍ୟାଳୟ ନିର୍ମାଣ କାର୍ଯ୍ୟର ତଦାରଖ କିପରି ହୋଉନାହିଁ? ଠିକା ନେଇଥିବା ଠିକାଦାର ଝାରଖଣ୍ଡର ରାଞ୍ଚି ରେ ରହୁଥିବା ବେଳେ କର୍ମଚାରୀ ମାନେ ମନ ଇଛା କାର୍ଯ୍ୟ ଚଳାଇଛନ୍ତି । ଯଦି ବିଦ୍ୟାଳୟର ମୂଳଦୁଆ ହିଁ ନିମ୍ନମାନର ସାମଗ୍ରୀରେ ନିର୍ମାଣ ହବ ସେ କୋଠା କେତେଦିନ ତିଷ୍ଟିବ ? ଭବିଷ୍ୟତରେ ଯଦି କୌଣସି ଅଘଟଣ ଘଟି ଜୀବନ ହାନି ଘଟେ ସେ ପାଇଁ କିଏ ଦାୟି ରହିବ ସାଧାରଣ ରେ ପ୍ରଶ୍ନବାଚୀ ସୃଷ୍ଟି ହୋଇଛି ।
